PATVIRTINTINTA:

Jaunimo tarptautinio bendradarbiavimo agentūros direktoriaus 2020 birželio 17 d. įsakymu Nr. 02-01.1-55

**Tvarka dėl „Erasmus+“ jaunimo mainų ir jaunimo darbuotojų mobilumo**

**veiklų organizavimo ir išlaidų finansavimo laikotarpiu,**

**kai yra taikomi oficialūs apribojimai dėl koronaviruso paplitimo**

1. **Bendrosios nuostatos**
2. „Tvarka dėl „Erasmus+“ jaunimo mainų ir jaunimo darbuotojų mobilumo veiklų organizavimo ir išlaidų finansavimo laikotarpiu, kai yra taikomi oficialūs apribojimai dėl koronaviruso paplitimo“ (toliau – Tvarka) nustato tvarką, kaip:
   1. Turi būti organizuojamos „Erasmus+“ jaunimo srities programos finansuojamos jaunimo mainų ir jaunimo darbuotojų mobilumo veiklos laikotarpiu, kai veiklų organizavimui ir kelionėms yra taikomi oficialūs apribojimai dėl koronaviruso (COVID-19) paplitimo;
   2. Finansuojamos „Erasmus+“ jaunimo srities jaunimo mainų ir jaunimo darbuotojų mobilumo projektų išlaidos, kai dėl taikomų koronaviruso (COVID-19) oficialių apribojimų veiklos organizuojamos nuotoliniu, mišriu ar įprastu būdu, yra atšaukiamos ar nukeliamos.
3. Jaunimo tarptautinio bendradarbiavimo agentūros (toliau – Agentūra) direktoriaus 2020 m. birželio 17 d. įsakymu Nr. 02-01.1-55 patvirtinta Tvarka panaikina 2020 m. birželio 11 d. įsakymu Nr. 02-01.1-53 ir 2020 m. balandžio 9 d. įsakymu Nr. 02-01.1-36 patvirtintų tvarkų „Tvarka dėl „Erasmus+“ jaunimo mainų ir jaunimo darbuotojų mobilumo veiklų organizavimo ir išlaidų finansavimo laikotarpiu, kai yra taikomi oficialūs apribojimai dėl koronaviruso paplitimo“ galiojimą. Tačiau jei organizacija iki 2020 m. birželio 16 d. (imtinai) gavo raštišką Agentūros sutikimą dėl jaunimo darbuotojų mobilumo veiklos ar jaunimo mainų išankstinio planavimo vizito organizavimo nuotoliniu būdu, šių veiklų organizavimui ir finansavimui taikoma tuo metu galiojusi tvarka, t.y. patvirtinta Agentūros direktoriaus 2020 m. birželio 11 d. įsakymu Nr. 02-01.1-53.
4. Tvarkos nuostatų taikymas:
   1. Tvarka taikoma nuo 2020 m. sausio 30 d., kai yra taikomi oficialūs apribojimai veiklų organizavimui ir kelionėms dėl koronaviruso (COVID-19) paplitimo.
   2. Tvarka taikoma iki kol bus panaikinami oficialūs apribojimai veiklų organizavimui ir kelionėms dėl koronaviruso (COVID-19) paplitimo ir apie tai oficialiai praneš Agentūra tinklalapyje [www.jtba.lt](http://www.jtba.lt) ir informuos projektų vykdytojus el. paštu.
   3. Tvarka taikoma 2020 m. ir ankstesniais metais finansuotiems „Erasmus+“ jaunimo srities finansuotiems jaunimo mainų ir jaunimo darbuotojų mobilumo projektams.
5. Oficialiais apribojimais laikomi Lietuvos Respublikos Vyriausybės paskelbti nutarimai ir rekomendacijos dėl veiklų organizavimo Lietuvoje, kelionių iš ir į Lietuvą. Oficialiais taip pat laikomi projekto partnerio šalies, atvykstančio dalyvio šalies Vyriausybės nutarimai ir rekomendacijos dėl veiklų neorganizavimo toje šalyje ar nekeliavimo iš ir į jų šalį.
6. **Veiklų organizavimas**
7. Kai yra taikomi oficialūs apribojimai veiklų organizavimui ir kelionėms dėl koronaviruso (COVID-19) paplitimo, įsivertinus situaciją, oficialias rekomendacijas ir dalyvių saugumo užtikrinimo galimybes, jaunimo mainus ir jaunimo darbuotojų mobilumo veiklas įgyvendinančios organizacijos:
   1. **Jaunimo mainų veiklas**, kurios nebuvo pradėtos įgyvendinti iki koronaviruso paplitimo, gali:
      1. nukelti veiklų įgyvendinimą laikotarpiui, kai nebus taikomi oficialūs apribojimai;
      2. jei įmanoma, jaunimo mainų veiklą gali organizuoti mišriu būdu (mišrus mobilumas) - fizinį mobilumą derinant su virtualiu mobilumu; virtualus mobilumas gali būti organizuojamas tik tuo metu, kai taikomi oficialūs apribojimai dėl koronaviruso; veikla organizuojama įprastu būdu (fizinis mobilumas) turi atitikti programos vadove numatytą minimalią trukmę; tarp virtualaus ir fizinio mobilumo gali būti laikotarpis, kuomet nevykdoma veikla, tačiau virtualus ir fizinis mobilumas turi būti įgyvendinti projekto laikotarpiu;
      3. jei taikomi oficialūs apribojimai dėl koronaviruso, jaunimo mainų išankstinį planavimo vizitą ir jaunimo mainų veiklą gali organizuoti nuotoliniu būdu (virtualus mobilumas);
      4. atšaukti veiklas;
   2. **Jaunimo darbuotojų mobilumo veiklas**, kurios nebuvo pradėtos įgyvendinti iki koronaviruso paplitimo, gali:
      1. nukelti veiklų įgyvendinimą laikotarpiui, kai nebus taikomi oficialūs apribojimai;
      2. jei įmanoma, veiklą organizuoti mišriu būdu (mišrus mobilumas) - fizinį mobilumą derinant su virtualiu mobilumu; virtualus mobilumas gali būti organizuojamas tik tuo metu, kai taikomi oficialūs apribojimai dėl koronaviruso; veikla organizuojama įprastu būdu (fizinis mobilumas) turi atitikti programos vadove numatytą minimalią trukmę; tarp virtualaus ir fizinio mobilumo gali būti laikotarpis, kuomet nevykdoma veikla, tačiau virtualus ir fizinis mobilumas turi būti įgyvendinti projekto laikotarpiu;
      3. jei taikomi oficialūs apribojimai dėl koronaviruso, veiklą organizuoti nuotoliniu būdu (virtualus mobilumas);
      4. atšaukti.
   3. Agentūra nerekomenduoja jaunimo mainų ir jaunimo darbuotojų mobilumo veiklų organizuoti įprastu būdu (fizinis mobilumas). Tačiau jei organizacijos ir dalyviai, įsivertinę situaciją ir objektyvias sąlygas priima sprendimą veiklas organizuoti įprastu būdu, tai nėra draudžiama ir išlaidos gali būti dengiamos „Erasmus+“ finansuoto projekto lėšomis, jei laikomasi visų šių sąlygų:
      1. nėra oficialių apribojimų dėl koronaviruso paplitimo dalyviams neišvykti iš jų šalies, nevykti į veiklos šalį;
      2. į veiklą atvykusiems dalyviams nėra privaloma saviizoliacija;
      3. įgyvendinant veiklą, bus laikomasi visų oficialių vyriausybės rekomendacijų taikomų veiklos organizavimui;
      4. organizacijos ir dalyviai prisiima finansinę atsakomybę, kad padengs išlaidas savo lėšomis, jei veikla neįvyks ar dalyviai į ją neatvyks dėl kitų aplinkybių, kurios nepriskiriamos prie Force Majeure aplinkybių. Force Majeure aplinkybes atitiktų naujai paskelbti oficialūs apribojimai, dalyvio liga ar kitos nuo dalyvių ir organizacijų veiksmų nepriklausančios aplinkybės, kurias galima pagrįsti oficialiais dokumentais.
8. Nusprendus nukelti projekto veiklas (bet įgyvendinti jas iki projekto pabaigos datos), organizacija turi informuoti apie tai Agentūrą. Nusprendus veiklas nukelti ilgesniam laikotarpiui, reikia pateikti oficialų prašymą pratęsti projektą ir pasirašyti sutarties pakeitimą.
9. Nusprendus jaunimo darbuotojų mobilumo, jaunimo mainų ar jaunimo mainų išankstinio planavimo vizito veiklą organizuoti nuotoliniu būdu (virtualus mobilumas, mišrus mobilumas), organizacija turi iš anksto informuoti apie tai Agentūrą ir pasirašyti sutarties pakeitimą dėl veiklų organizavimo virtualiu būdu (jei dar nepasirašytas). Pasirašius sutarties pakeitimą ir gavus Agentūros patvirtinimą dėl virtualaus mobilumo organizavimo (išduodami 1 - 2 mėn. prieš virtualaus ar mišraus mobilumo veiklą), veikla gali būti organizuojama nuotoliniu būdu net ir tuo atveju, kai veiklos metu oficialūs apribojimai dėl koronaviruso paplitimo nėra taikomi.
10. Nusprendus atšaukti veiklas, organizacija turi informuoti apie tai Agentūrą.
11. Nusprendus veiklas organizuoti pagal 5 straipsnio c punktą, organizacija iš anksto turi informuoti apie tai Agentūrą.
12. **Išlaidų finansavimas**
13. Kai jaunimo mainų ar jaunimo darbuotojų mobilumo veiklos organizuojamos, atšaukiamos ar nukeliamos, atitinkant 5 straipsnyje apibrėžtas nuostatas, išlaidos patirtos veiklos metu, atidėjus ar nukėlus veiklas, pripažinus „Force majeure“ aplinkybes, finansuojamos projekto lėšomis normų ir faktinių (realių) išlaidų pagrindu, kaip nurodyta lentelėje „Išlaidų finansavimas pagal atvejus ir biudžeto kategorijas“. Tačiau bendra projektui skirta dotacijos suma negali didėti.
14. Kai jaunimo mainų ar jaunimo darbuotojų mobilumo veiklos vykdomos, atšaukiamos ar nukeliamos, atitinkant 5 straipsnyje apibrėžtas nuostatas, organizacijos galutinėje projekto ataskaitoje, įvedant duomenis apie dalyvio veiklą, turi:
    1. nurodyti ir pagrįsti „Force majeure“ atvejį, naudojant raktažodį „COVID“;
    2. įsitikinti, kad pažymėtas langelis prie "COVID-19 affected";
    3. pridėti raštą, kuriame:
       1. nurodyti, kokie oficialūs apribojimai buvo taikomi veiklos laikotarpiu, dėl kurių veiklos buvo vykdomos kitu būdu nei buvo planuota paraiškoje, aprašyti įgyvendintus pakeitimus;
       2. pridėti dokumentus, pagrindžiančius taikomus oficialius apribojimus, Force majeure aplinkybes;
    4. deklaruoti išlaidas ir pridėti lentelėje „Išlaidų finansavimas pagal atvejus ir biudžeto kategorijas“ nurodytus dokumentus.

**Išlaidų finansavimas pagal atvejus ir biudžeto kategorijas**

**1 lentelė**

| **Finansavimas /Atvejai** | **VEIKLA BUVO ATŠAUKTA**  **(iki veiklos pradžios)** | **VEIKLA BUVO NUKELTA**  **(iki veiklos pradžios)** | **VEIKLA ORGANIZUOJAMA**  **NUOTOLINIU BŪDU (taikoma jaunimo darbuotojų mobilumui, jaunimo mainų veiklai)** | **VEIKLA ORGANIZUOJAMA**  **NUOTOLINIU BŪDU (taikoma tik jaunimo mainų išankstinio planavimo vizitui)** |
| --- | --- | --- | --- | --- |
| Atvejų pavyzdžiai | 2020 m. kovo 20 d. - 30 d. Trakuose turėjo būti organizuojami jaunimo mainai. Dalyviai buvo nusipirkę kelionės bilietus, dalyviams buvo užsakytas apgyvendinimas ir maitinimas jaunimo mainų laikotarpiu, tačiau dėl Lietuvoje nustatyto karantino jaunimo mainai buvo atšaukti. | 2020 m. balandžio 1-10 d. Telšiuose turėjo būti organizuojama jaunimo darbuotojų mobilumo veikla – mokymo kursai. Dalyviai buvo nusipirkę kelionės bilietus, organizacija dalyviams užsakė apgyvendinimą ir maitinimą mokymo kursų metu, tačiau dėl Lietuvoje nustatyto karantino mokymo kursai negalėjo būti organizuojami numatytu laiku, veiklą įgyvendinančios organizacijos nutarė mokymo kursus įgyvendinti vėliau. | 2020 m. birželio 1 - 6 d. Kaune turėjo būti organizuojama jaunimo darbuotojų mobilumo veikla – seminaras. Dėl taikomų oficialių apribojimų dėl koronaviruso paplitimo, organizacijos nusprendė seminarą organizuoti tuo metu, kaip ir buvo planuota, tačiau nuotoliniu būdu. | 2020 m. birželio 8 - 9 d. Vilkaviškyje turėjo būti organizuojamas jaunimo mainų išankstinis planavimo vizitas (toliau – IPV). Dėl taikomų oficialių apribojimų dėl koronaviruso paplitimo, organizacijos nusprendė IPV organizuoti tuo metu, kaip ir buvo planuota, tačiau nuotoliniu būdu. |
| Kelionės išlaidos | Jei dalyviai buvo nusipirkę kelionės bilietus veiklai, kuri buvo atšaukta ar nukelta, dalyviams *gali būti skiriama kelionės norma su sąlyga*, kad bilietus pirkę dalyviai/organizacijos kreipėsi į bilietą pardavusią kompaniją dėl išlaidų kompensavimo ir gavo neigiamą atsakymą. Tokiu atveju prie ataskaitos reikia pridėti susirašinėjimus su kompanija ir išlaidas įrodančius dokumentus (bilietus, sąskaitas). | | Normos neskiriamos. | Normos neskiriamos. |
| Mobilumo organizavimo išlaidos | Jei veiklos atšaukimo ar nukėlimo atveju organizacija kreipėsi į paslaugų/prekių tiekėją dėl veiklai užsakytų paslaugų/prekių atšaukimo, tačiau gavo neigiamą atsakymą ir turėjo apmokėti su veikla tiesiogiai susijusias išlaidas (pvz., atšaukus veiklos dalyvių apgyvendinimą ir maitinimą viešbutyje, organizacija pagal sutartį vis tiek turėjo sumokėti už 2 dienų kambarių rezervaciją), *gali būti skiriama dalis normų* (priklausomai nuo patirtų išlaidų gali būti skiriamos normos už tam tikrą laikotarpį). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma. | | *Skiriama 35% normos*  Mobilumo organizavimo sumos skaičiavimas: veiklos dalyvių skaičius padauginamas iš veiklos trukmės dienomis ir 35% mobilumo organizavimo normos.  Ataskaitoje, įvedant duomenis apie dalyvio virtualų mobilumą, turi būti deklaruota mobilumo organizavimo išlaidų suma lygi veiklos dienų skaičiui padaugintam iš 35% mobilumo organizavimo normos.  Prie ataskaitos turi būti pridėtas dalyvių sąrašas (sudarytas registracijos metu, tačiau pašalinus nedalyvavusius asmenis; be dalyvių parašų, tačiau patvirtintas organizacijos teisinio atstovo parašu, nurodant veiklos pavadinimą ir datas) ir nuotoliniu būdu vykusios veiklos ekrano nuotraukos, kuriose matytųsi vykstanti veikla (pavadinimas, turinys ir pan.), dalyviai ir jų skaičius. Išlaidų dokumentų teikiant ataskaitą pridėti nereikia.  Ataskaitos tikrinimo metu, jei veiklos rezultatai neatitinka planuotų paraiškoje, gali būti nuspręsta neskirti dalies normų, kaip nurodyta aukščiau. | Normos neskiriamos. |
| Išimtinės išlaidos | Organizacijos ataskaitos teikimo metu gali prašyti padengti didesnes nei dotacijos sutartyje numatytas išimtines išlaidas, jei jos buvo patirtos dėl koronaviruso (COVID-19) apribojimų (situacijos). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma.  Išlaidos dengiamos faktinių išlaidų pagrindu (80% brangių kelionių; 100% kitų išlaidų). | | Organizacijos gali perkelti iki 10% sutartyje numatytų mobilumo organizavimo ir kelionės išlaidų lėšų į išimtinių išlaidų eilutę, kad pasidengti nuotoliniu būdu organizuojamai veiklai būtinas paslaugų ir/ar įrangos įsigijimo ar nuomos išlaidas (pvz., veiklos laikotarpiui įsigyti specialią virtualių susitikimų programą). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma.  Virtualių mobilumų išimtinės išlaidos dengiamos faktinių išlaidų pagrindu (75% realių išlaidų). | |
| Dalyvių su specialiaisiais poreikiais išlaidos | Organizacijos ataskaitos teikimo metu gali prašyti padengti didesnes nei dotacijos sutartyje numatytas dalyvių su specialiaisiais poreikiais išlaidas. Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma. Išlaidos dengiamos faktinių išlaidų pagrindu (100% realių išlaidų). | | | |

**2 lentelė**

| **Finansavimas /Atvejai** | **VEIKLA ORGANIZUOJAMA**  **MIŠRIU BŪDU**  **(taikoma jaunimo darbuotojų mobilumui, jaunimo mainų veiklai)** | **VEIKLA ORGANIZUOJAMA ĮPRASTU BŪDU,**  **laikantis oficialių vyriausybės taikomų rekomendacijų veiklos organizavimui ir kelionėms** |
| --- | --- | --- |
| Atvejų pavyzdžiai | 2020 m. birželio 7 - 16 d. Kėdainiuose turėjo būti organizuojami jaunimo mainai. Dėl veiklos metu taikomų oficialių apribojimų dėl koronaviruso paplitimo, organizacijos nusprendė jaunimo mainus organizuoti mišriu būdu:   * 5 dienų virtualų mobilumą (nuotoliniu būdu) 2020 m. birželį, kai dar yra taikomi oficialūs apribojimai; * 5 dienų fizinį mobilumą (įprastu būdu) vėlesniu laikotarpiu, kai jau nebus oficialių apribojimų dėl koronaviruso paplitimo. | 2020 m. rugpjūčio 17 - 25 d. Biržų r. turėjo būti organizuojami dvišaliai jaunimo mainai (Lietuva – Latvija). Organizacijos, įsivertinusios, kad nėra oficialių apribojimų keliauti iš Latvijos į Lietuvą ir atgal, dalyviai gali atvykti mažu autobusiuku (išvengiant oro uostų ir kontaktų su didele žmonių grupe), nėra taikoma privaloma saviizoliacija, kad veikla bus įgyvendinama gamtos sąlygomis, priėmė sprendimą organizuoti jaunimo mainus įprastu būdu Biržų rajone, laikantis oficialių vyriausybės rekomendacijų taikomų veiklos organizavimui. |
| Kelionės išlaidos | Normos skiriamos tik fizinio mobilumo atveju. Teikiant ataskaitą, išlaidų dokumentų pridėti nereikia. | Dalyviui skiriama *kelionės norma* priklausanti nuo kelionės atstumo. Teikiant ataskaitą, išlaidų dokumentų pridėti nereikia.  Kol yra taikomi oficialūs apribojimai dėl koronaviruso paplitimo, rekomenduojama įsigyti bilietus su galimybe keisti kelionės datą ar susigrąžinti kelionės išlaidas neįvykus kelionei. Jei tokiu atveju kelionės išlaidos didesnės nei skiriama kelionės norma pagal atstumą, gali būti padengiama visa kelionės išlaidų suma su sąlyga, kad projektas turi nepanaudoto biudžeto rezervą, pvz. veikloje dalyvavo truputį mažiau dalyvių nei numatyta sutartyje. Įvedant duomenis apie dalyvio mobilumą, reiktų pažymėti Force Majeure, patikslinti kelionės išlaidų sumą ir pridėti kelionės išlaidų dokumentus. |
| Mobilumo organizavimo išlaidos | *Normos skiriamos*:   * Už virtualaus mobilumo laikotarpį: 35% normos; * Už fizinio mobilumo laikotarpį: normos už veiklos laikotarpį ir kelionės dienas (jei būtina, po vieną kelionės dieną prieš ir po veiklos).   Mobilumo organizavimo sumos skaičiavimas:   * *Virtualus mobilumas*: veiklos dalyvių skaičius padauginamas iš veiklos trukmės dienomis ir 35% mobilumo organizavimo normos; * *Fizinis mobilumas*: veiklos dalyvių skaičius padauginamas iš veiklos trukmės dienomis ir mobilumo organizavimo normos.   Ataskaitoje, įvedant duomenis apie dalyvio mobilumą, turi būti išskiriami virtualaus ir fizinio mobilumo laikotarpiai, deklaruota priklausanti mobilumo organizavimo išlaidų suma.  Teikiant ataskaitą reikia pridėti:   * *Virtualus mobilumas*: dalyvių sąrašą (sudarytas registracijos metu, tačiau pašalinus nedalyvavusius asmenis; be dalyvių parašų, tačiau patvirtintas organizacijos teisinio atstovo, nurodant veiklos pavadinimą ir datas) ir nuotoliniu būdu vykusios veiklos ekrano nuotraukas, kuriose matytųsi vykstanti veikla (pavadinimas, turinys ir pan.), dalyviai ir jų skaičius. * *Fizinis mobilumas*: dalyvių sąrašą - deklaraciją (su dalyvių parašais, patvirtintas organizacijos teisinio atstovo; nurodant veiklos pavadinimą ir datas, vietą, kiekvieno dalyvio atvykimo ir išvykimo datas).   Teikiant ataskaitą, išlaidų dokumentų pridėti nereikia. | *Normos skiriamos* už veiklos laikotarpį ir kelionės dienas (jei būtina, po vieną kelionės dieną prieš ir po veiklos).  Mobilumo organizavimo sumos skaičiavimas: veiklos dalyvių skaičius padauginamas iš veiklos trukmės dienomis ir mobilumo organizavimo normos.  Teikiant ataskaitą reikia pridėti:   * Dalyvių sąrašą - deklaraciją (su dalyvių parašais, patvirtintas organizacijos teisinio atstovo; nurodant veiklos pavadinimą ir datas, vietą, kiekvieno dalyvio atvykimo ir išvykimo datas).   Teikiant ataskaitą, išlaidų dokumentų pridėti nereikia. |
| Išimtinės išlaidos | * *Virtualus mobilumas*: organizacijos gali perkelti iki 10% sutartyje numatytų mobilumo organizavimo ir kelionės išlaidų lėšų į išimtinių išlaidų eilutę, kad pasidengti nuotoliniu būdu organizuojamai veiklai būtinas paslaugų ir/ar įrangos įsigijimo ar nuomos išlaidas (pvz., veiklos laikotarpiui įsigyti specialią virtualių susitikimų programą). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma. Išlaidos dengiamos faktinių išlaidų pagrindu (75% realių išlaidų). * *Fizinis mobilumas*: organizacijos ataskaitos teikimo metu gali prašyti padengti didesnes nei dotacijos sutartyje numatytas išimtines išlaidas, jei jos buvo patirtos dėl koronaviruso (COVID-19) apribojimų (situacijos). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma. Išlaidos dengiamos faktinių išlaidų pagrindu (80% brangių kelionių; 100% kitų išlaidų). | Organizacijos ataskaitos teikimo metu gali prašyti padengti didesnes nei dotacijos sutartyje numatytas išimtines išlaidas, jei jos buvo patirtos dėl koronaviruso (COVID-19) apribojimų (situacijos). Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma.  Išlaidos dengiamos faktinių išlaidų pagrindu (80% brangių kelionių; 100% kitų išlaidų). |
| Dalyvių su specialiaisiais poreikiais išlaidos | Organizacijos ataskaitos teikimo metu gali prašyti padengti didesnes nei dotacijos sutartyje numatytas dalyvių su specialiaisiais poreikiais išlaidas. Tokiu atveju, ataskaitoje turi būti deklaruota, kokios išlaidos turėjo būti apmokėtos, pridėti išlaidas įrodantys dokumentai, nurodyta išlaidų suma.  Išlaidos dengiamos faktinių išlaidų pagrindu (100% realių išlaidų). | |